**1Ο ΠΡΟΤΥΠΟ ΓΕΝΙΚΟ ΛΥΚΕΙΟ ΑΘΗΝΩΝ – ΓΕΝΝΑΔΕΙΟ**

**ΣΧΟΛΙΚΟ ΕΤΟΣ: 2021-2022**

***ΠΡΟΣ ΤΟ ΕΠΕΣ ΤΟΥ ΣΧΟΛΕΙΟΥ***

**ΠΡΟΤΑΣΗ ΓΙΑ ΟΜΙΛΟ ΑΡΙΣΤΕΙΑΣ ΚΑΙ ΚΑΙΝΟΤΟΜΙΑΣ**

|  |  |
| --- | --- |
| **ΥΠΕΥΘΥΝΟΣ ΚΑΘΗΓΗΤΗΣ** | **ΛΕΟΥΤΣΑΚΟΣ ΕΥΣΤΑΘΙΟΣ** (ΠΕ02) |
| **ΘΕΜΑΤΙΚΗ** **ΟΜΙΛΟΥ** | **ΔΗΜΟΣΙΟΓΡΑΦΙΑ ΚΑΙ ΚΟΙΝΩΝΙΚΟΣ ΑΚΤΙΒΙΣΜΟΣ** |
| **ΤΑΞΗ** | ΟΛΕΣ ΟΙ ΤΑΞΕΙΣ |
| **ΑΡΙΘΜΟΣ** **ΜΑΘΗΤΩΝ** | 11-20 |
| **ΣΤΟΧΟΙ ΜΑΘΗΤΩΝ** | 1. Να μελετήσουν τον ειδησεογραφικό και ερμηνευτικό – κριτικό δημοσιογραφικό λόγο και τις μορφές του (π.χ. είδηση, ρεπορτάζ, άρθρο, χρονογράφημα, σκίτσο κ.ά.),
2. Να ευαισθητοποιηθούν για θέματα που τους ενδιαφέρουν (π.χ. κοινωνικά, σχολικά, επιστημονικά, αθλητικά, ψυχαγωγικά κ.ά.) εκφράζοντας αποτελεσματικά την άποψή τους, τηρώντας τους κανόνες της δημοσιογραφικής δεοντολογίας και ακολουθώντας το πρότυπο του εκάστοτε δημοσιογραφικού είδους (γλωσσικός γραμματισμός),
3. Να καταγράψουν τα προβλήματα, τα όνειρα, τις επιθυμίες της ηλικίας τους και της μαθητικής τους ζωής και να τα απεικονίσουν μέσα από τον φωτογραφικό φακό ή κατασκευάζοντας σκίτσα (οπτικός γραμματισμός),
4. Να αντιλαμβάνονται μέσα από τη σύγκριση δημοσιογραφικών κειμένων σε κάθε λογής περιοδικά και εφημερίδες τις προθέσεις, τα κίνητρα και τις σκοπιμότητες των συγγραφέων τους, να διακρίνουν τα σχόλια από τις ειδήσεις, να αναγνωρίζουν τις διαφορετικές οπτικές ενός γεγονότος και να συζητούν τις εξουσιαστικές σχέσεις που προβάλλονται (κριτικός γραμματισμός),
5. Να εξοικειωθούν με τη χρήση των σύγχρονων ψηφιακών μέσων και να αντιληφθούν τη φύση των σύγχρονων πολυτροπικών κειμένων που αξιοποιούνται ευρέως στη σύγχρονη ψηφιακή δημοσιογραφία (ψηφιακός γραμματισμός),
6. Να υιοθετήσουν διαφορετικούς ρόλους (ρεπόρτερ/φωτορεπόρτερ, αρθρογράφος, γελοιογράφος/σκιτσογράφος κ.ά.),
7. Να διαμορφώσουν πνεύμα υπευθυνότητας και συνεργασίας τηρώντας τα χρονοδιαγράμματα που αποφασίζονται συλλογικά, συνδιαμορφώνοντας τη θεματολογία του Ομίλου και τη συμμετοχή τους στις δράσεις που υλοποιούνται,
8. Να ερευνούν τα θέματά τους και να αντλούν υλικό με ποικίλους τρόπους (συνεντεύξεις, ερωτηματολόγια, λήψη φωτογραφιών, παρατήρηση, μελέτη αρχειακού υλικού κ.ά. ), το οποίο θα μετασχηματίζουν σε δημοσιογραφικό λόγο,
9. Να έρθουν σε επαφή με τις βασικές αρχές του φωτογραφικού ρεπορτάζ ως τέχνης της μη λεκτικής επικοινωνίας,
10. Να καλλιεργήσουν, μέσω της φωτογραφίας, μια ευαισθητοποιημένη αντίληψη της πραγματικότητας με την παρέμβαση της δημιουργικής δύναμης και την ακρίβεια της καταγραφής,
11. Να καλλιεργηθεί η πρωτοβουλία και η ατομική τοποθέτηση που, μέσω της καταγραφής, αποτυπώνεται σε μια φωτογραφική εικόνα,
12. Να συντάσσουν κείμενα με σκοπό την επίλυση κάθε λογής προβλημάτων που αφορούν τη λειτουργία του σχολείου ή της ευρύτερης κοινότητας που ανήκουν,
13. Να παρεμβαίνουν με τα κείμενά τους στο κοινωνικό γίγνεσθαι προωθώντας την κοινωνική αλλαγή, ισότητα και δικαιοσύνη,
14. Να συνειδητοποιούν και να προβληματίζονται για τη θέση τους στον κόσμο.
 |
| **ΑΝΑΛΥΤΙΚΟ** **ΠΡΟΓΡΑΜΜΑ** **ΔΙΔΑΣΚΑΛΙΑΣ**/**ΔΡΑΣΕΩΝ** | Οι δράσεις που επιθυμούμε να οργανώσουμε στο πλαίσιο του Ομίλου είναι οι εξής:1. Επίσκεψη σε εφημερίδες (λ.χ. στην Εφημερίδα των Συντακτών) ή σε τηλεοπτικά στούντιο (π.χ. στην ΕΡΤ) για γνωριμία των μαθητών και των μαθητριών με τη δημοσιογραφία,
2. Επισκέψεις ειδικών (δημοσιογράφων, φωτογράφων, κοινωνικών ακτιβιστών) στο χώρο του σχολείου,
3. Επισκέψεις σε μορφωτικά ιδρύματα για παρακολούθηση διαλέξεων και σεμιναρίων (π.χ. Ίδρυμα Λασκαρίδη) κ.ά.
4. Υλοποίηση κοινωνικών δράσεων μέσω του λόγου (επιστολές, άρθρα, κείμενα παρέμβασης κ.ά. )
5. Έρευνες των μαθητών και των μαθητριών για κοινωνικά ζητήματα και θέματα της επικαιρότητας
6. Οργάνωση εκδηλώσεων για ζητήματα κοινωνικής ευαισθητοποίησης
7. Συνεργασία με μαθητές και μαθήτριες άλλων σχολείων
8. Έκδοση ψηφιακού περιοδικού

Αναλυτικά το πρόγραμμα διδασκαλίας προτείνουμε να οργανωθεί ως εξής: **Οκτώβριος[[1]](#footnote-1)**Γνωριμία των μελών του Ομίλου μεταξύ τους. Συζήτηση για τους στόχους του Ομίλου. Εξοικείωση των μελών του Ομίλου με τα ψηφιακά μέσα συνεργασίας και δημοσίευσης. Καταγραφή των ενδιαφερόντων του κάθε μέλους σχετικά με τα θέματα ενασχόλησης και τους ενδεχόμενους ρόλους. Διαμόρφωση της θεματολογίας και συλλογή του υλικού προς επεξεργασία για τη συγγραφή των κειμένων και την οπτικοποίησή τους. Παρουσίαση βασικών αρχών της αποτύπωσης μιας διήγησης μέσω του φωτογραφικού φακού, και την αποκωδικοποίηση του ως σημειολογικό σύμβολο. Οργάνωση ενός ενδεικτικού πλάνου κοινωνικών δράσεων. **Νοέμβριος**Ενημέρωση των μελών του Ομίλου για θέματα δημοσιογραφικής δεοντολογίας και συγγραφής διαφόρων ειδών κειμένου (π.χ. ειδήσεις, άρθρα, χρονογραφήματα, ανακοινώσεις, προσκλήσεις, γελοιογραφίες, σταυρόλεξα, φωτογραφικό ρεποτράζ κ.ά.) με τη χρήση των κατάλληλων λογισμικών. Συγκριτική μελέτη δημοσιογραφικών κειμένων για διάφορα θέματα της επικαιρότητας. Παράλληλα, επεξεργασία της μορφής της έκδοσης και συναφείς διαχειριστικές αποφάσεις. Συνειδητοποίηση των ρόλων και των αρμοδιοτήτων για καλύτερο συντονισμό των εργασιών. Επεξεργασία και σχολιασμός του υλικού των δημοσιογράφων από την Ολομέλεια.Παρουσίαση και συγκριτική μελέτη φωτογραφικού ρεπορτάζ και ανίχνευση πολιτικών και κοινωνικών ιδεολογιών, σημειολογία της φωτογραφικής εικόνας. Συζητήσεις και εργασίες για υλοποίηση παρεμβάσεων/κοινωνικών δράσεων.**Δεκέμβριος** Παρουσίαση των έννοιων της προπαγάνδας, της παραπληροφόρησης και της «πλύσης εγκεφάλου». Τα θετικά και τα αρνητικά των Μέσων Μαζικής Επικοινωνίας και του Διαδικτύου. Ασφάλεια στο Διαδίκτυο. Πνευματικά δικαιώματα («πλαγιαρισμός»). Μελέτη δημοσιογραφικών (έντυπων ή ηλεκτρονικών) κειμένων (π.χ. εφημερίδων, περιοδικών, εκπομπών στην τηλεόραση ή διαδικτυακής ενημέρωσης) και εξαγωγή συμπερασμάτων για θέματα δημοσιογραφικής δεοντολογίας και χειραγώγηση του πολίτη. Κριτική ανάλυση προθέσεων, στόχων, σκοπιμοτήτων των συγγραφέων τους μέσα από την αντιπαραβολή δημοσιογραφικών κειμένων. Ολοκλήρωση της επεξεργασίας του υλικού των μαθητών.Βασικά στοιχεία του φωτογραφικού ρεπορτάζ, όπως Οπτική Αντίληψη & Επικοινωνία, Σχέδιο-Χρώμα-Σύνθεση, Τέχνη & Αισθητική, Σύνθεση & Αισθητική της Φωτογραφίας, Τεχνική της Επικοινωνίας, νομοθεσία και δεοντολογία. Σχεδιασμός και υλοποίηση κοινωνικών δράσεων μέσω του λόγου. **Ιανουάριος**Εκπαίδευση των μελών του Ομίλου για θέματα μεθοδολογίας της δημοσιογραφικής έρευνας (π.χ. λήψη συνέντευξης και αξιοποίησή της για τη συγγραφή ενός άρθρου, μελέτη αρχείων, συστηματική παρατήρηση κ.ά.). Εξοικείωση με τον τρόπο γραφής μιας είδησης ή της σύνθεσης ενός φωτογραφικού ρεπορτάζ. Ανάληψη νέων θεμάτων από μαθητές που βασίζονται στις μεθόδους της δημοσιογραφικής έρευνας. Αξιοποίηση του θεωρητικού πλαισίου στην πράξη. Οι δημοσιογράφοι εν δράσει για διάφορα θέματα. Σχεδιασμός και δημιουργία κειμένων (π.χ. ειδήσεις, γελοιογραφίες, σταυρόλεξα, άρθρα, συνεντεύξεις, φωτογραφικά αφιερώματα κ.ά.). Σχεδιασμός και υλοποίηση κοινωνικών δράσεων μέσω του λόγου.**Φεβρουάριος**Επεξεργασία του υλικού και παραγωγή νέων κειμένων. Αναστοχασμός και συλλογική επεξεργασία κειμένων. Σχεδιασμός και υλοποίηση κοινωνικών δράσεων μέσω του λόγου. **Μάρτιος**Προτάσεις των μελών του Ομίλου για την οργάνωση ενός φωτογραφικού αφιερώματος. Συλλογή και επεξεργασία του υλικού για το αφιέρωμα. Άλλες δραστηριότητες σχετικά με παραγωγή κειμένων και σχεδιασμό κοινωνικών δράσεων. **Απρίλιος**Δημοσίευση του αφιερώματος. Άλλες δράσεις. Ανατροφοδότηση μέσα από παρατηρήσεις των μελών του Ομίλου. Εξάσκηση των μαθητών σε θέματα και πρακτικής δημοσιογραφίας.**Μάϊος**Ολοκλήρωση των εργασιών του Ομίλου. Οργάνωση της παρουσίασης των δράσεων του Ομίλου στην ειδική εκδήλωση του σχολείου για τους Ομίλους. Απολογισμός του Ομίλου. Συλλογικός αναστοχασμός και υλοποίηση των τελευταίων δράσεων.  |
| **ΩΡΕΣ** **ΕΒΔΟΜΑΔΙΑΙΩΣ** | **1-2 διδακτικές ώρες** Η ημέρα και η ώρα της συνάντησης θα καθοριστεί μετά από συνεννόηση με τα μέλη του Ομίλου. |
| **ΔΙΔΑΚΤΙΚΟ** **ΥΛΙΚΟ** | 1. Παρουσιάσεις[[2]](#footnote-2) για θέματα σχετικά με τη δημοσιογραφία και τα διαφορετικά είδη δημοσιογραφικών κειμένων (π.χ. ρεπορτάζ, δημοσιογραφική δεοντολογία, κριτήρια ιεράρχησης των ειδήσεων, η είδηση και το σχόλιο, οπτικοποίηση της πληροφορίας κ.ά.),
2. Παρουσιάσεις για διάφορες γλωσσικές επιλογές ή επιλογές του οπτικού σχεδιασμού και το πώς αυτές καθορίζουν τον τρόπο γραφής και απεικόνισης, τις προθέσεις και το ύφος του δημοσιογράφου (π.χ. επιλογή σύνταξης, ειδικού λεξιλογίου, γραμματικού ρηματικού προσώπου, χρόνων, τρόπων και μέσων πειθούς, γωνία εστίασης του φακού, πλαίσιο, δημιουργία κοντινού ή μακρινού πλάνου κ.ά.),
3. Παρουσιάσεις για θέματα μεθοδολογίας της δημοσιογραφικής και φωτογραφικής έρευνας (π.χ. λήψη συνέντευξης και αξιοποίησή του υλικού των συνεντεύξεων για τη συγγραφή μιας είδησης ή ενός άρθρου, συστηματική παρατήρηση, μελέτη αρχειακού υλικού και οπτικοποίησή του κ.ά.),
4. Ενημερώσεις από ειδικούς για διάφορα ζητήματα σχετικά με τη δημοσιογραφία, τη φωτογραφία ή τον κοινωνικό ακτιβισμό,
5. Σύγκριση ομόθεμων ή ομοειδών κειμένων που προσφέρονται για ανάλυση της διαφορετικής οπτικής των συγγραφέων τους κ.ά.
 |
| **ΠΑΡΑΔΟΤΕΑ** | Κάθε λογής γραπτά ή πολυτροπικά μαθητικά κείμενα που σχετίζονται με την επικαιρότητα, φωτογραφικά ρεπορτάζ, αφιερώματα και συμμετοχή σε διαγωνισμούς, δημιουργία έκθεσης φωτογραφικού ρεπορτάζ κ.ά. Δημιουργία ψηφιακού περιβάλλοντος για τη δημοσίευση των μαθητικών κειμένων και την υλοποίηση των κάθε λογής δράσεων (π.χ. ψηφιακής εφημερίδας ή περιοδικού).  |
| **ΣΥΝΕΡΓΑΣΙΑ** **ΜΕ** **ΦΟΡΕΙΣ** | 1. Συνεργασία με επαγγελματίες δημοσιογράφους, φωτογράφους ή ειδικούς σε θέματα διδακτικής της Γλώσσας ή του γραμματισμού (Τμήμα Επικοινωνίας και Μέσων Μαζικής Ενημέρωσης, Τομέας Παιδαγωγικής του τμήματος Φιλοσοφίας - Παιδαγωγικής - Ψυχολογίας του Εθνικού και Καποδιστριακού Πανεπιστημίου Αθηνών, τμήμα Κοινωνικής Θεολογίας του ΕΚΠΑ κ.ά. ), θεατρολόγους κ.ά.
2. Προώθηση των δημοσιεύσεων και των μαθητικών δράσεων μέσα από τα σύγχρονα μέσα κοινωνικής δικτύωσης σε μεμονωμένους χρήστες, σε δήμους, σχολεία, διαδικτυακές κοινότητες με σκοπό την ευαισθητοποίησή τους για διάφορα κοινωνικά ζητήματα του άμεσου ενδιαφέροντος.
 |
| **ΕΠΙΚΟΙΝΩΝΙΑ** | Παρακαλούνται οι ενδιαφερόμενοι μαθητές να δηλώσουν συμμετοχή στον Όμιλο μέσα από την ιστοσελίδα του σχολείου.  |

1. Στο χρονοδιάγραμμα ενδεχομένως να υπάρξουν μεταβολές που θα εξαρτηθούν από το ρυθμό εργασίας της ομάδας, την οργάνωση των εκπαιδευτικών επισκέψεων, των κάθε λογής δράσεων και συνεργασιών καθώς και από άλλες πρακτικές δυσχέρειες. [↑](#footnote-ref-1)
2. Οι παρουσιάσεις γίνονται με τη χρήση του λογισμικού Παρουσιάσεων (PowerPoint) ή άλλα σχετικά λογισμικά. [↑](#footnote-ref-2)